‘Rassistiese’ UJ-dosent afgedankEen van die dosent se inskrywings op haar persoonlike Twitter-profiel (Skermskoot verskaf deur Solidariteit) Die Universiteit van Johannesburg (UJ) het ŉ dosent wat rassistiese uitlatings op sosiale media gemaak het, afgedank. Johan Botha, bedryfshoof vir die professionele bedryf by Solidariteit, het Dinsdag gesê die universiteit het bevestig dat Luella Jacobs, ’n dosent in vervoer en verskaffingskettingbestuur in die bestuursfakulteit, afgedank is. Jacobs is in Mei voorlopig geskors hangende ŉ dissiplinêre ondersoek na haar uitlatings op Twitter. Sy het oor ŉ geruime tyd snedige en afbrekende aanmerkings, spesifiek teenoor wit mense, op haar persoonlike Twitter-profiel gepubliseer. Een van die dosent se inskrywings op haar persoonlike Twitter-profiel (Skermskoot verskaf deur Solidariteit) Hy het die universiteit bedank vir die wyse waarop die klagte hanteer is. “Solidariteit verwelkom die universiteit se bevinding en afdanking van die dosent. Sulke optrede behoort nie deur enige opleidingsinstelling toegelaat te word nie.” Herman Esterhuizen, ŉ woordvoerder van die universiteit, het bevestig dat ŉ klag teen die dosent ingedien is, dissiplinêre stappe gevolg is en sy afgedank is.